作者：何梦桂
词牌/韵律：摸鱼儿

paragraphs: 把心期、半生孤负。
玉堂元在何处。
朱弦弹绝无人听，空操离鸾烈女。
遇不遇。
休更问、悠悠世事都如许。
人生草露。
看百岁勋名，青铜鬓影，抚剑泪如雨。
知谁语。
落落江空岁暮。
人间一梦今古。
雷塘十里斜阳外，野草寒鸦无数。
身世寓。
聊尔耳、江山有恨谁堪付。
冰心更苦。
都说与梅花，参横月落，一醉且归去。